《十月六日小酌以自宝此身方有寿分韵得身字》
元代·方回

一从鼙鼓沸烟尘，十士相逢八九贫。
梦境谁能为达者，醉乡犹幸属閒人。
剩留佳句传来世，谨护风寒养病身。
归去吾家有何物，岂无江水濯缁巾。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。